Om die maksimale voordeel uit jou weiding te verkry, is opbrengs nie die enigste belangrike faktor nie, maar speel faktore soos kwaliteit en optimale benutting van die Raaigras 'n belangrike rol. Om hierdie uitdaging te oorkom, is dit belangrik dat produsente hierdie belangrike inset beter verstaan. Behalwe vir die produksie van Raaigras moet die produsent verstaan wanneer om die gras te benut en te herbenut, en wat in hierdie periode tussen die twee gebeur.
Die Raaigras plant bestaan uit 'n serie van onafhanklike halms wat saamgevoeg is as een plant. Alhoewel die verskillende halms by die basis van die plant verbind is, besit elke halm sy eie blare en wortelstelsel. Die vorming van halms word hoofsaaklik beïnvloed deur sonlig, voeding (veral stikstof) en temperatuur. Om die lanklewendheid van die weidings te verseker is dit belangrike dat die lewensduur van 'n halm asook die vorming van nuwe halms bestuur word. So byvoorbeeld is die vorming van die eerste halm geheel en al afhanklik van die moerderplant tot dit sy eie blare en wortels gevorm het. Indien die moederplant in hierdie periode aan stres onderwerp word, sal die halm moontlik afsterf.
Die lewensduur van 'n blaar is gelykstaande aan die tydperk wat dit neem om drie blare per halm te vorm. Elke halm handhaaf drie blare, met die vorming van die volgende blaar sterf die oudste blaar af. Indien die blare nie benut word voor hierdie stadium nie sal dit vermors word. Nie net sal daar vermorsing plaasvind in terme van volume nie, maar kwaliteit asook verteerbaarheid neem ook af.
Die volgende blaar is gewoonlik groter as die vorige een. Ons sien dat te vroëe benutting ongewens sal wees in terme van volume droë materiaal benut en beweiding na die drie blaar stadium sal lei tot vermorsing en kwaliteit verliese.
Hergroei van die Raaigras plant
Na benutting van die weiding bly daar hoofsaaklik 'n kort deel van die halm oor. Die oorblywende gedeelte van die halm mobiliseer die WOK reserwes om die oorblywende gedeelte van die jongste blaar te verleng. Wortelgroei asook die vorming van nuwe halms staak of is baie beperk.
Die volgende volledige nuwe blaar vorm sy eie WOK deur die proses van fotosintese. Die meeste van die WOK word gebruik vir die vorming van die nuwe blaar en weinig word gestoor. Daar word steeds van die reserwe WOK gebruik. Op hierdie stadium begin wortelgroei hervat en dogter halms ontvang moontlik ondersteuning van die moeder halm. Weens die lae vlak van WOK is raaigras op hierdie stadium die mees sensitiefste vir beweiding. Wanneer die raaigras plant die tweeblaar stadium bereik is die WOK reserwes voldoende herstel en die plant kan weer beweiding hanteer. Daar word ook WOK aan die dogter halm voorsien en nuwe halms begin vorm. Hierdie punt word beskou as die minimum weidings interval.
Die plant vorm 'n volgende blaar, dus die derde blaar. Wortelgroei en halm vorming is nou optimaal en reserwe WOK word verder aangevul. Wanneer die vierde blaar gevorm word begin die oudste blaar afsterf. Op hierdie stadium begin die kwaliteit van die weiding afneem en word weiding vermors. Die stadium tussen die 3 en 3.5 blaar stadium word beskou as die maksimum weidingsinterval. Die beste tyd vir beweiding is natuurlik tussen die twee intervalle. Alhoewel WOK 'n groot rol speel by hergroei speel dit ook 'n belagrike rol met die plant se voortbestaan tydens toestande van hitte, ryp en droogte.
Bronne: Principles for developing an effective grazing management system for ryegrass-based pastures – Danny Donaghy and Bill Fulkerson